Rådets resolution

om opfølgning af grønbogen om virksomhedernes sociale ansvar

(2002/C 86/03)

RÅDET FOR DEN EUROPÆISKE UNION

HENVISER TIL:

1. opfordringen fra Det Europæiske Råd i Lissabon til virksomhederne om at udvise socialt ansvar vedrørende god praksis med hensyn til livslang uddannelse, arbejdstilrettelæggelse, lige muligheder, social inddragelse og bæredygtig udvikling

2. opfordringen fra Det Europæiske Råd i Nice til Kommissionen til som led i gennemførelsen af den europæiske sociale og arbejdsmarkedspolitiske dagsorden at støtte initiativer i tilknytning til virksomhedernes sociale ansvar og styring af forandringer gennem en meddelelse fra Kommissionen samt med henblik på at bekæmpe alle former for udstødelse og forskelsbehandling at fremme den sociale inddragelse, at skabe betingelser for et effektivt partnerskab med arbejdsmarkedets parter, ngo'er, lokale forvaltninger og organisationer, der forvalter sociale tjenester, og at inddrage virksomhederne i dette partnerskab for at styrke deres sociale ansvar

3. at Det Europæiske Råd i Stockholm stillede sig positivt til de initiativer, virksomhederne har taget for at fremme virksomhedernes sociale ansvar

4. Kommissionens grønbog "Fremme af en europæisk ramme for virksomhedernes sociale ansvar" (KOM(2001) 366), som iværksætter en høring om virksomhedernes sociale ansvar

5. Kommissionens meddelelser om kvalitet, sociale normer og styringssystemer(1);

MENER, at virksomhedernes sociale ansvar kan bidrage til at nå de mål, som er udstukket i grønbogen, navnlig:

6. det mål, der blev fastlagt på topmødet i Lissabon: "At blive den mest konkurrencedygtige og dynamiske videnbaserede økonomi i verden, en økonomi der kan skabe en holdbar økonomisk vækst med flere og bedre job og større social samhørighed"

7. målene for de europæiske strategier for beskæftigelse og social samhørighed, og i overensstemmelse med den i Nice godkendte sociale dagsorden at udnytte forholdene ved forandringen

8. målet for strategien for bæredygtig udvikling, der blev vedtaget af Det Europæiske Råd i Göteborg;

TILSUTTER SIG med forbehold af bemærkningerne fra samtlige interessenter grønbogens definitioner, nemlig:

9. a) et konstruktivt bidrag til gennemførelsen af Lissabon-strategien, der tager sigte på at tilskynde til en debat om virksomhedernes øgede sociale ansvar på nationalt, europæisk og internationalt plan

b) en bred deltagelse af alle interessenter i en indgående debat om grønbogen på grundlag af bidrag fra de økonomiske aktører og fra samfundet generelt, navnlig arbejdsmarkedets parter

c) på initiativ af virksomhederne selv, disses frivillige integration af sociale og miljømæssige hensyn i deres forretningsaktiviteter og i deres interaktion med deres interessenter;

ER BEVIDST OM, AT

10. virksomhedernes sociale ansvar kan være et redskab til at tage udfordringerne op i forbindelse med de organisationsmæssige forandringer i virksomhederne og de nye produktionsvilkår. Iværksættelse af virksomhedernes sociale ansvar inden for virksomhederne kan fremmes via arbejdstagernes og deres repræsentanters deltagelse i en dialog, som fremmer stadige udvekslinger og tilpasninger. Ud over denne interne dimension kan den eksterne dimension af virksomhedens sociale ansvar under visse omstændigheder knyttes til realiseringen af mål, der er opstillet sammen med interessenterne

11. det sociale ansvar kan ikke blot bidrage til at fremme et højt niveau med hensyn til social samhørighed, miljøbeskyttelse og respekt for de grundlæggende rettigheder, men ligeledes til at forbedre konkurrenceevnen i alle virksomhedstyper fra SMV'er til multinationale selskaber og i alle erhvervssektorer

12. virksomhedernes sociale ansvar kan supplere og fremme anvendelsen af regler og love om sociale rettigheder og miljøstandarder. Navnlig adfærdskodekser kan fremme de internationale arbejdsstandarder og fremme den ansvarlige holdning hos dem, som tilslutter sig disse kodekser på grundlag af ILO's grundlæggende konventioner, ILO's trepartserklæring om principperne vedrørende de multinationale virksomheder og socialpolitikken, samt OECD's overordnede principper for multinationale selskaber

13. det sociale ansvar er i første række virksomhedernes, men alle interessenter, navnlig de ansatte, forbrugerne og investorerne, kan spille en afgørende rolle ved at tilskynde virksomhederne til at anvende en socialt ansvarlig praksis

14. samtidig med at virksomhedernes sociale ansvar bør være foreneligt og i overensstemmelse med fællesskabs- og internationale normer, skal det forstås som et supplement til reglerne eller lovgivningen eller normerne vedrørende sociale rettigheder eller miljøstandarder, som det ikke kan træde i stedet for;

UNDERSTREGER, at en europæisk strategi for virksomhedernes sociale ansvar vil kunne:

15. supplere de eksisterende aktioner på lokalt og nationalt plan og give dem øget værdi med henblik på at bidrage til udviklingen af virksomhedernes samfundsmæssige ansvar

16. indgå som støtte for de aftaler og initiativer, der findes på internationalt plan, såsom OECD's overordnede principper for multinationale virksomheder, ILO's grundlæggende arbejdsstandarder, ILO's trepartserklæring om principperne vedrørende de multinationale virksomheder og socialpolitikken eller FN's "global compact"-initiativ. Den nye tilgang skal være et supplement til og bidrage til disse aftaler og initiativer i de internationale organisationer og den private sektor;

ANSER det for hensigtsmæssigt at fremme:

17. initiativer, der tager sigte på udveksling af god praksis og nyskabende idéer i forbindelse med praksis og fremme af virksomhedernes sociale ansvar

18. øget viden og analyse af indvirkningen af socialt ansvarlig praksis på virksomhedernes økonomiske resultater for at fremme udbredelsen i alle virksomheder, specielt i SMV'er

19. initiativer, der tager sigte på at inddrage virksomhedernes sociale ansvar i efteruddannelsen af ledere og arbejdstagere, således at de bedre kan inddrage disse nye udfordringer og kriterier i virksomhedernes strategiske planlægning og daglige drift;

ER ENIG OM FØLGENDE:

20. SER POSITIVT på Kommissionens grønbog: "Fremme af en europæisk ramme for virksomhedernes sociale ansvar" og bifalder initiativet til høring;

21. OPFORDRER ENDVIDERE Kommissionen til

- i sin næste meddelelse så vidt muligt at indarbejde konklusionerne af de debatter, der har fundet sted i medlemsstaterne og under konferencer om dette emne, og

- præcist at evaluere nytteværdien af enhver ny aktion, der foreslås på europæisk plan;

22. UNDERSTREGER endelig betydningen af bidraget fra arbejdsmarkedets parter til høringsprocessen på nationalt og europæisk plan.

(1) "Beskæftigelses-, social- og arbejdsmarkedspolitikken: investering i kvalitet" (KOM(2001) 313) og "Fremme af grundlæggende arbejdstagerrettigheder og forbedring af de sociale styringssystemer i en globaliseret økonomi" (KOM(2001) 416).